*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*161. számú előterjesztés*

Bátaszék Város Önkormányzat Képviselő-testületének 2025. augusztus 27-én

16 órakor megtartandó RENDKÍVÜLI ülésére

*A Bátaszéki Mikrotérségi Óvoda, Bölcsőde és Konyha Pedagógiai Programjának véleményezése*

|  |
| --- |
| **Előterjesztő:** Dr. Bozsolik Róbert polgármester**Készítette**: Révész Petra MOB főigazgató-helyettes **Törvényességi ellenőrzést végezte:** Takaróné dr. Mihó Beatrix aljegyző **Tárgyalja:** KOIS Bizottság 2025.08.26. |

**Tisztelt Képviselő-testület!**

A Kormány a nemzeti köznevelésről szóló 2011. évi CXC. törvény 94.§ (4) bekezdés a) pontjában kapott felhatalmazás, valamint az Alaptörvény 15. cikk (1) bekezdésében foglalt feladatkörében eljárva a 77/2025. (IV.15.) Kormányrendelettel módosította az Óvodai nevelés országos alapprogramjáról szóló 363/2012. (XII. 17.) rendeletét.

A gyermekek a tanköteles korukat megelőző nevelési évben naponta összesen 45 perces időkeretben iskola-előkészítő fejlesztő pedagógiai tevékenységben vesznek részt. A Kormány célja az óvoda és az iskola közötti átmenet zökkenőmentes biztosítása. Ennek keretében a Kormányrendelet **az Óvodai nevelés országos alapprogramjának módosításával** biztosítja

* a gyermekek sikeres iskolai előrehaladásához szükséges képességek, készségek célzott óvodapedagógiai fejlesztését,
* a minőségi és megfelelő pedagógiai, módszertani tartalom megjelenítését,
* a nagycsoportos korosztályú gyermekek személyiségfejlődésének segítését,
* a tanulás, ismeretszerzés iránti motiváció és
* a hazája, nemzete értékei iránt való elköteleződés kialakítását.

A 2025. szeptember 1. napjától hatályos óvodai nevelés országos alapprogram változása okán szükségessé vált az óvoda Pedagógiai Programjának felülvizsgálata és módosítása.

A nemzeti köznevelésről szóló 2011. évi CXC. törvény 26. § (1) bekezdése értelmében *„A nevelő és oktató munka az óvodában, az iskolában, a kollégiumban pedagógiai program* *szerint folyik. A pedagógiai programot az igazgató a nevelőtestület bevonásával készíti el és a fenntartó hagyja jóvá. A pedagógiai programot nyilvánosságra kell hozni.”*

A Mikrotérségi Óvoda és Bölcsőde Intézmény-fenntartó Társulás Társulási Megállapodásának III. Fejezet 2./c) pontja értelmében a Társulási Tanács irányítási jogai közé tartozik az óvoda pedagógiai programjának módosításával történő egyetértés.

A Bátaszéki Mikrotérségi Óvoda, Bölcsőde és Konyha módosított Pedagógiai Programját az intézmény főigazgató-helyettese elkészítette, mely jelen előterjesztés mellékletét képezi, kiemelve a változásokat.

Kérjük a Tisztelt Képviselő-testületet, hogy javasolják a Társulási Tanács részére a módosított Pedagógiai Program elfogadását.

***H a t á r o z a t i j a v a s l a t:***

**a Bátaszéki Mikrotérségi Óvoda, Bölcsőde és Konyha Pedagógiai Programjának véleményezésére**

Bátaszék Város Önkormányzatának Képviselő-testülete javasolja a Mikrotérségi Óvoda és Bölcsőde Intézmény-fenntartó Társulás Társulási Tanácsának a társulási megállapodás III. fejezet 2. c) pontjában foglaltak alapján a társulás által fenntartott Bátaszéki Mikrotérségi Óvoda, Bölcsőde és Konyha Pedagógiai Programjának az előterjesztés melléklete szerinti tartalommal történő jóváhagyását.

*Határidő:* 2025. augusztus 28.

*Felelős:* Kondriczné dr. Varga Erzsébet jegyző

(a határozat megküldéséért)

*Határozatról értesül:* Révész Petra MOB főigazgató-helyettes

Társulási Tanács elnöke

 irattár